Breski vígdrekinn Hood snýr aftur til Hvalfjarðar Laugardaginn 10. maí frá klukkan 14:00 verður mikið um að vera á Hernámssetrinu að Hlöðum á Hvalfjarðarströnd . Þá verður afhjúpað á safninu 2,8 metra langt líkan af breska vígdrekanum Hood sem var stolt Bretaveldis en hlaut meinleg örlög . Hood var sökkt af þýska orrustuskipinu Bismarck í frægri sjóorrustu djúpt suðvestur af Reykjanesi árla morguns 24. maí 1941 . Pétur Hallgrímsson vélstjóri smíðaði líkanið og tók smíðin mörg ár . „ Ég byrjaði á því að byggja skrokkinn 1985 en lagði þetta svo til hliðar vegna anna í vinnu í ein tíu ár . Ég tók þráðinn svo upp að nýju um aldamótin . Þá hafði Internetið komið til sögunnar . Þar var mikið af upplýsingum ; ljósmyndum og fleiru . Ég sá að ég hafði smíðað ýmislegt vitlaust í upphafi og reif líkanið næstum og byrjaði upp á nýtt til að leiðrétta það sem var rangt byggt í upphafi . Ég vann við þetta nokkra tíma á kvöldin um vetrartímann en aldrei neitt á sumrin , “ segir Pétur . Líkanið er í hlutföllunum 1 : 100 . Hood var um 280 metra langt skip þannig að líkan Péturs er 2,80 metrar á lengd . Það er allt handsmíðað eftir teikningum . Pétur Hallgrímsson er greinilega mjög fróður um skipið og sögu þess . „ Ég hef alltaf haft gaman af skipum . Líkanið af Hood smíðaði ég vegna þess að ég hafði áhuga á sögu skipsins . Sem strákur heima á Íslandi hafði maður heyrt um skipið . Þannig kviknaði áhuginn . Einhverju sinni var ég á ferð í Lundúnum . Þá fann ég bók sem ég keypti með teikningum af Hood . Þá fékk ég þessa hugmynd að smíða líkan af skipinu . Ég þurfti svo að lesa mér til um ýmislegt á meðan ég var að smíða það . Allt var þetta mjög fróðlegt . “ Nánar er rætt við Pétur í Skessuhorni vikunnar , sem kom út í gær .